ลักษณะการโต้เถียงอาจบ่งบอกอนาคตของการสมรส
นักวิจัยชี้ว่าวิธีรับมือกับปัญหาความขัดแย้งของคู่สมรสแบบ “สร้างสรรค์” และ “ทำลาย” สามารถทำนายความยืนยาวของชีวิตคู่ได้
คณะนักวิจัยจากมหาวิทยาลัยแห่งรัฐมิชิแกนติดตามศึกษาลักษณะการโต้เถียงและการจัดการกับปัญหาความขัดแย้งของคู่สมรสรวม 373 คู่เป็นเวลากว่า 16 ปี และพบว่าสไตล์ในการแก้ปัญหาการทะเลาะทุ่มเถียงกันจะสามารถใช้ทำนายได้ว่าคู่สมรสนั้นๆ จะอยู่กันได้ยืดหรือไม่ โดยนักวิจัยบอกว่าพฤติกรรมเกี่ยวกับความขัดแย้งของคู่สมรส อาจแยกได้เป็นพฤติกรรมในทางสร้างสรรค์ เช่นการพูดคุยโดยไม่ใช้อารมณ์ การรับฟัง และการพยายามเข้าใจความรู้สึกของอีกฝ่ายหนึ่ง ส่วนพฤติกรรมในเชิงทำลายได้แก่การขึ้นเสียง การด่าทอ การพูดเสียดสีหรือใช้ถ้อยคำหยาบคาย การเดินหนี หรือการไม่ยอมสื่อสารด้วย เป็นต้น นักวิจัยตั้งข้อสังเกตว่าการใช้เทคนิควิธีเหล่านี้ผสมผสานกันอาจช่วยในการทำนายอนาคตของชีวิตสมรสนั้นได้ อย่างไรก็ตามโอกาสที่ชีวิตสมรสจะยืนยาวจะลดลง หากฝ่ายหนึ่งฝ่ายใดใช้พฤติกรรมในทางสร้างสรรค์แต่อีกฝ่ายหนึ่งนั้นไม่ยอมใช้ตามไปด้วย รายงานดังกล่าวตีพิมพ์ในวารสารวิชาการเกี่ยวกับครอบครัวและการแต่งงาน ชื่อ Journal of Marriage and Family